钦定古今图书集成/明伦汇编/闺媛典/第334卷 > 元稹妻韦氏袁氏
## 钦定古今图书集成/明伦汇编/闺媛典/第334卷 > 元稹妻韦氏袁氏

按《云溪友议》：“元相国稹，初娶京兆韦氏，字蕙藂，官未
达而苦贫。继室河东袁氏，字柔之。二夫人俱有才思，
时彦以为佳偶。初，韦氏卒，不胜其悲，为诗悼之曰：‘谢
家最小偏怜女，嫁与黔娄百事乖。顾我无衣搜画箧，
泥他沽酒拔金钗。野蔬充膳甘长藿，落叶添薪仰古
槐。今日赠钱过百万，为君营奠复营斋’。又曰：‘曾经沧
海难为水，除却巫山不是云’。”复自会稽守拜尚书右
丞，到京，未逾月，出镇武昌。是时中门外构缇幕，候天
使送节次，忽闻宅内恸哭，侍者曰：“夫人也。”乃传闻旌
钺将至，何恸焉？袁氏曰：“岁杪到家乡，先春又赴任，寄
情未半相见，所以如此。”立赠柔之诗曰：“穷冬到乡国，
正岁别京华。自恨风尘异，常看远地花。碧幢还照耀，
红粉莫咨嗟。嫁得浮云婿，相随即是家。”柔之答曰：“侯
门初拥节，御苑柳丝新。以是悲殊命，惟愁别是亲。黄
莺迁古木，珠履徙清尘。想到千山外，沧江正暮春。”元
公与袁琴瑟和谐，亦房帷之美也。〈按柔之他书皆作裴氏独云溪友议
作袁〉